OpenLLM-France/wikimedia huggingface dataset:
# Ma Yuanyi

    En aquest nom xinès, el cognom és Ma.
Ma Yuanyi (mort el 184 EC) va ser un líder de Divisió Gran dels Turbants Grocs i un líder en la planificació de la Revolta dels Turbants Grocs durant el període tardà de la Dinastia Han Oriental de la història xinesa. Ell en tenia seguidors a les províncies de Jing i Yang i fins i tot a la ciutat capital de Luoyang.
Va afirmar tenir partidaris a Luoyang, fins i tot entre els eunucs del palau.

## En la ficció

En la novel·la històrica del Romanç dels Tres Regnes, ell porta regals del líder rebel Zhang Jiao als oficials eunucs en la cort imperial per guanyar-se el seu suport. També es conta que dirigeix un atac sobre Luoyang, però acaba sent derrotat i escapçat per He Jin.

## Vegeu també

* Llista de persones relacionades amb els Tres Regnes

## Referències

* ↑ de Crespigny, A Biographical Dictionary, biografia de Ma Yuanyi, pàgina 661
# Malalt d'amor

Malalt d'amor (títol original: Lovesick) és una comèdia romàntica americana escrita i dirigida per Marshall Brickman, i estrenada l'any 1983. Ha estat doblada al català.

## Argument

Un psiquiatre, casat però tímid de naturalesa, enamora d'una de les seves pacients. La ment de Sigmund Freud ve al seu auxili, i l'ajuda a seduir-la.

## Repartiment

* Dudley Moore: Saul Benjamin
* Elizabeth McGovern: Chloe Allen
* Alec Guinness: Sigmund Freud
* Christine Baranski: Pacient nimfòmana
* Gene Saks: Pacient exasperat
* Renée Taylor: la Sra. Mondragon
* Kent Broadhurst: Pacient Gay
* Wallace Shawn: Otto Jaffe
* Suzanne Barrie: dona de O. Jaffe
* Anna Berger: Analista
* Otto Bettmann: Dr. Waxman
* Mark Blum: Murphy
* Amalie Collier: criada
* Sòl Frieder: Analista
* Ann Gillespie: Actriu
* Merwin Goldsmith: Analista
* John Huston: Dr. Larry Geller
* Stefan Schnabel: Dr. Gunnar Bergsen

## Referències

* ↑ http://www.the-numbers.com/movie/Lovesick
* ↑ esadir.cat. Malalt d'amor. esadir.cat.
* ↑ «Lovesick». The New York Times.

## Enllaços externs

* Lovesick a Allociné
* Lovesick a l'American Film Institute (anglès)
* Lovesick a British Film Institute (anglès)
# Malalbergo

Malalbergo (en dialecte bolonyès: Malalbêrg) és un comune (municipi) de la Ciutat metropolitana de Bolonya (antiga província de Bolonya), a la regió italiana d'Emilia-Romagna, situat uns 30 km al nord-est de Bolonya.
L'1 de gener de 2018 tenia 9.087 habitants.
Limita amb els següents municipis: Baricella, Bentivoglio, Galliera, Minerbio, Poggio Renatico i San Pietro in Casale.

## Ciutats agermanades

Malalbergo està agermanat amb:
* Montélimar, França (2008)

## Referències

* ↑ «Resident population on 1st January 2018» (en anglès). ISTAT. [Consulta: 13 febrer 2019].

## Enllaços externs

* Malalbergo - Lloc web oficial (italià)
# Madhav Das Nalapat

Madhav Das Nalapat (també M.D. Nalapat) és un acadèmic i columnista de l'Índia. És fill de K. Madhava Das i de la conegula escriptora anglesa Kamala Das. Nalapat és el més petit de tres germans i casat amb la princesa Lakshmi Bayi de la casa reial de Travancore. Va estudiar economia a la universitat de Mumbai. És el director de l'editorial The Sunday Guardian and Itv network (India), vicepresident de grup de recerca avançada de la Universitat de Manipal i director del departament de geopolítica de la mateixa universitat. Ha estat editor coordinador del periòdic Times of India i editor del diari Mathrubhumi. Nalapat escriu assíduament sobre seguretat i afers de política internacional en el Sunday Guardian i en moltes altres publicacions com el Pakistan Observer.

## Referències

* ↑ «Madhav Das Nalapat (@MD_Nalapat) | Twitter» (en anglès). https://twitter.com/.+[Consulta: 9 desembre 2018].
* ↑ IndiaBTL. «Madhav Das Nalapat : Naxals At Your Doorstep - IBTL Connect» (en anglès). youtube. [Consulta: 9 desembre 2018].
* ↑ «Professor Madhav Das Nalapat | Global Peace Foundation» (en anglès). https://www.globalpeace.org.+[Consulta: 9 desembre 2018].
# Juan de Santa María Alonso y Valeria

Juan de Santa María Alonso de Valeria (Terrient, 1642 - Lleida, 1700) va ser un frare franciscà. Va ser bisbe de Solsona (1694-1699) i de Lleida (1699-1700).
Era frare franciscà de la reforma de Sant Pere d'Alcàntara. Vingué a l'orde a Santa Lucia di Monte, Nàpols, i arribà a ministre provincial i definidor general. Fou conseller de la Congregació de Ritus, qualificador de la Inquisició, teòleg i predicador de la casa reial i membre del consell reial.
Va ser comanador del priorat de canonges de la Col·legiata del Sant Sepulcre de Calataiud. El 1694 fou designat bisbe de Solsona. Va prendre possessió el 27 d'abril. El 1696 Carles II el nomenà ambaixador a Viena, a més d'ocupar-se d'altres negocis, essent molt estimat pels pontífexs i monarques. El 1699 fou escollit bisbe de Lleida, on entrà tres mesos abans de morir el desembre del 1700.

## Referències

* ↑ Viola González, Mn. Ramiro. «Mons. Juan de Santa María Alonso de Valeria». Bisbat de Lleida. [Consulta: 31 juliol 2014].
* 1 2 Villanueva, Jaime. Viage literaria a las iglesias de España (en castellà). vol. 9. València: Imprenta de Oliveres, 1821, p. 79-80.
* 1 2 Fuente, Vicente de la. Historia eclesiástica de España (en castellà). vol. 5. Madrid: Impresores y Libreros del Reino, 1874, p. 566.
# Ma mare en temps de guerra

Ma mare en temps de guerra (títol original en anglès, My Mother and Other Strangers) és una sèrie de televisió dramàtica britànica del 2016, escrita per Barry Devlin, realitzada per BBC Northern Ireland amb finançament de Northern Ireland Screen. La història està ambientada en un petit poble d'Irlanda del Nord l'any 1943, durant la Segona Guerra Mundial. La sèrie és dirigida per Adrian Shergold. S'ha doblat al valencià per a À Punt, que va estrenar-la el 6 de gener de 2024.
El maig de 2015 BBC One va anunciar la posada en marxa de la primera temporada de cinc episodis de 60 minuts. La sèrie va començar a emetre's a la cadena PBS als Estats Units el juny de 2017, com a part de la sèrie d'antologia Masterpiece.

## Referències

* 1 2 «Ma mare en temps de guerra». À Punt. Arxivat de l'original el 2024-01-06. [Consulta: 6 gener 2024].
* 1 2 «My Mother and Other Strangers». [Consulta: 12 juny 2017].
* ↑ «My Mother and Other Strangers Full Cast and Credits». Hollywood.com. [Consulta: 2 abril 2016].
* ↑ «BBC One announces new Northern Ireland drama series». BBC Media Centre. Arxivat de l'original el 2016-03-22. [Consulta: 2 abril 2016].
* ↑ «My Mother and Other Strangers: About the Show». PBS, 01-06-2017. Arxivat de l'original el 2017-07-06. [Consulta: 25 juny 2017].
# Lo Bosquet d'Òrb

Lo Bosquet d'Òrb (en francès Le Bousquet-d'Orb) és un municipi occità del Llenguadoc, situat a la regió d'Occitània, al departament de l'Erau.

## Referències

* ↑ Topònims occitans de l'Erau
# Jaume Salvador i Fontanals

Jaume Salvador i Fontanals (? - 1653) fou un organista deixeble de Joan Pujol.
Pocs dies després de la mort de Joan Pujol (1570-1626), mestre de capella de la Catedral de Barcelona, i juntament amb Francesc Amigó, Tomàs Cirera i Josep Reig —d’altres probables condeixebles de Pujol—, Jaume Salvador va adquirir en la subhasta pública dels lots de música de Pujol “sinch llibres de quart de cant per quatre sous”. D’altra banda, les germanes de Pujol el van escollir com a marmessor, la qual cosa palesa els lligams d’amistat que degueren unir les figures d’ambdós músics.
L’any següent, el 1627, Salvador oposità, sense èxit, a l’organistia de Santa Maria del Mar, i el 1628 exercia de coadjutor de Lluís Ferran i Ferrament, àlies Vila, en el magisteri de l’orgue de la Catedral de Barcelona. Regí l’organistia de Santa Maria de Mataró des de del 1639 —tot i figurar entre els residents de la parroquial des de l’octubre del 1637—, fins al seu traspàs, el 1653.

## Referències

* ↑ Gregori i Cifré, Josep Maria; Cabot i Sagrera, Neus. «Fons del Museu-Arxiu de Santa Maria de Mataró». Barcelona : Generalitat de Catalunya, Departament de Cultura i Mitjans de Comunicació., 2010.
# Nova Dreta (Geòrgia)

Nova Dreta (georgià ახალი მემარჯვენეები, Akhali Memarjveneebi) és un partit polític de Geòrgia, fundat el 2001 i membre de la Unió Internacional Demòcrata i observador del Partit Popular Europeu. El 8 de desembre de 2008 es va unir en una aliança d'oposició al Partit Republicà de Geòrgia. Ambdós partits s'uniren en l'Aliança per Geòrgia, liderada per Irakli Alasania, ex ambaixador georgià a les Nacions Unides el febrer de 2009.
El partit fou creat per antics membres de la Unió de Ciutadans de Geòrgia després de les eleccions legislatives georgianes de 1999. David Gamkrelidze, Levan Gachechiladze, Irakli Iashvili, David Saganelidze, George Kvirikashvili, Valeri Kvaratskhelia, David Koghuashvili abandonaren el partit com a protesta per la política del govern de Xevernardze i el 15 de juny de 2001 fundaren el nou partit. A les eleccions locals de 2002 van obtenir bons resultats al Consell de Tbilisi i a les eleccions legislatives georgianes de 2003 va aconseguir superar el llindar del 7% i assolir representació.
El partit no va secundar les protestes de la Revolució Rosada perquè considerà inconstitucional que el govern hagués de ser canviat per mitjà de manifestacions al carrer. Es presentaren a les noves eleccions legislatives georgianes de 2004 amb l'Oposició Dretana juntament amb la Indústria Salvarà Geòrgia, on va obtenir 116.282 vots (el 7,6%) i 15 escons, l'únic partit de l'oposició al Moviment Nacional Unit en obtenir representació al Parlament de Geòrgia.

## Referències

* ↑ New Opposition Alliance Set Up. Civil Georgia. 2008-12-08
* ↑ Alasania Leads New Alliance with New Rights, Republicans. Civil Georgia. 23 de febrer de 2009

## Enllaços externs

* Web oficial
# Mamenchisàurids

Els mamenchisàurids (Mamenchisauridae) constitueixen una famílis de dinosaures sauròpodes. Aquesta família fou anomenada pels paleontòlegs xinesos C.C. Young i H.C. Chao l'any 1972, en un article que describia el gènere mamenchisaure. Altres mamenchisàurids podrien ser Chuanjiesaurus, Eomamenchisaurus, i Tonganosaurus. Els fòssils de mamenchisàurids s'han trobat a la formació de Shangshaximiao, que data de l'estatge Oxfordià, de fa uns 161,2 i 155,7 Ma (milions d'anys). Els fòssils de Chuanjiesaurus daten d'entre fa 175,6 i fa 161,2 Ma, mentre que els de l'eomamenchisaure que es van trobar a la formació de Zhanghe, es creu que daten d'entre fa 175,6 i fa 161,2 Ma. Els fòssils de tonganosaure són encara més antics, del Juràssic inferior.

## Referències

* ↑ Young, C.C. and Chao, H.C. (1972). "Mamenchisaurus hochuanensis sp. nov.". Institute of Vertebrate Palaeontology and Palaeoanthropology Monographs Series A 8: 1-30.
* ↑ Lü, J., Li, T., Zhong, S., Ji, Q., and Li, S. (2008). "A new mamenchisaurid dinosaur from the Middle Jurassic of Yuanmou, Yunnan Province, China". Acta Geologica Sinica 82(1) :17-26.
* ↑ Li, K., Yang, C.-Y., Liu, J. and Wang, Z.-X. (2010). "A new sauropod dinosaur from the Lower Jyrassic of Huili, Sichuan, China." Vertebrata Palasiatica, (3).
* Encyclopedia of Dinosaurs by Philip J. Currie and Kevin Padian (pàg. 122)
Sauropodomorpha :
Regne: Animalia
Filum: Chordata
Classe: Sauropsida
Clade: Avemetatarsalia
Clade: Dinosauria :
Sauropodomorpha :
Sauropoda :
Neosauropoda :
Macronaria :
Titanosauria :
# Kalanchoe farinacea

Kalanchoe farinacea és una espècie de planta suculenta del gènere Kalanchoe, de la família de les Crassulaceae.

## Descripció

És una planta perenne, totalment glabra, de fins a 30 cm d'alçada, amb tiges teretes, erectes, robustes, poc ramificades, blanques o verd blanquinoses, escorça escamosa i que es pela quan s'asseca.
Les fulles estan amuntegades cap a les puntes de les branques, són sèssils, molt gruixudes, esteses, obovades a orbiculars, de 2 a 5,5 cm de llarg i de 1,5 a 3,5 cm d'ample, superfície farinàcia, cobertes d'una pubescència farinosa de color blanc a verd blanquinós, punta arrodonida, base atenuada, marges sencers i lleugerament rosats.
Les inflorescències són panícules corimbiformes compactes, farinoses-pubescents, pedicels de 12 a 14 mm.
Les flors són erectes o esteses; tub de calze d'aprox. 1 mm; sèpals triangulars, carnosos, de 1 a 2 mm de llarg i de 1 a 1,5 mm d'ample; corol·la de color vermell brillant, tub uniformement cilíndric, de 10 a 15 mm; pètals ovat-oblongs, aguts, apiculats, d'uns 4 mm, que s'estenen.
S'assembla molt a la K. scapigera (endèmica d'Angola) però es diferencia especialment en el color de la flor.

## Distribució

Planta endèmica de Socotra, Iemen. És comú a les planes calcàries, en escletxes, de 100 a 400 m d'altitud.

## Taxonomia

Kalanchoe farinacea va ser descrita per Isaac Bayley Balfour (Balf.f.) i publicada a Proceedings of the Royal Society of Edinburgh xi. 512. 1882.

### Etimologia

Kalanchoe: nom genèric que deriva de la paraula cantonesa "Kalan Chauhuy", 伽藍菜 que significa 'allò que cau i creix'.
farinacea: epítet llatí que significa 'farinós'.

## Referències

* ↑ «Kalanchoe farinacea». International Crassulaceae Network.
* ↑ «Kalanchoe farinacea Balf.f.». International Plant Names Index.
# Malalai Bahaduri

Malalai Bahaduri és una tinent de la policia afganesa, instructora superior de la Unitat d'Interdicció Nacional Afganesa (UIN). Va treballar com a operadora de telecomunicacions, però va decidir unir-se a les forces policials el 2002, després que acabés el règim talibà a l'Afganistan. Va ser amenaçada de mort i apallisada pel seu oncle que no volia que ho fes. És la primera dona membre de la Unitat d'Interdicció Nacional Afganesa. Ha participat en operacions contra els caps de la droga en totes les 34 províncies de l'Afganistan.
Va rebre el Premi Internacional Dona Coratge el 2013.

## Referències

* 1 2 «The page you're looking for may have been moved or renamed» (en anglès). [Consulta: 8 juliol 2018].
* 1 2 «Malalai Bahaduri selected for top US award». [Consulta: 8 juliol 2018].
* 1 2 «Female Police Lieutenant Faces New Dangers in Transitioning Afghanistan» (en anglès). [Consulta: 8 juliol 2018].
* ↑ Bahrami, Ali «International Courage Award Presented to Malalai» (en anglès). Daily Outlook Afghanistan, the Leading Independent Newspaper., 10-03-2013.
# Lo Boïgot Rodó

Lo Boïgot Rodó és un paratge constituït per antics camps de conreu parcialment abandonats, en els quals ha tornat a créixer el bosc, del terme municipal de Conca de Dalt, al Pallars Jussà, a l'antic terme de Toralla i Serradell, en el territori del poble de Serradell.
Es tracta d'un antic bosc en part talat (boïga) que més tard fou paricalment abandonat, estat en què es troba actualment. És al sud-oest de Serradell, al nord i dessota de l'Obac de Serradell i a ponent de la Riba Roia, a la dreta del riu de Serradell i del barranc de Pla Mià.

## Enllaços externs

* Institut Cartogràfic de Catalunya; cal fer dos passos d'aproximació
# James Yuill

James Yuill (Londres, 1981) és un músic anglès de folktrònica, originari de Londres, i actualment contractat per la discogràfica Moshi Moshi. L'àlbum de debut de Yuill, Turning Down Water for Air, fou llançat el 2008, i va ser descrit per Clash com "una extraordinària obra d'art". Ell ha estat també descrit com "una banda formada per un sol home amb un portàtil, platines de mescla i una guitarra acústica".
Yuill també treballa com a mesclador, sota el pseudònim Hunger/Thirst, i ha produït mescles per a Tilly & the Wall, The Answering Machine i Au Revoir Simone.

## Discografia
### Àlbums i EPs

* Turning Down Water for Air (2008), Moshi Moshi
* Earth EP/Fire EP (2009), Moshi Moshi
* Movement In A Storm (2010), Moshi Moshi

### Singles

* This Sweet Love (2008), Moshi Moshi
* No Pins Allowed (2008), Moshi Moshi
* No Surprise (2009), Moshi Moshi
* Over The Hills (2009), Moshi Moshi

## Referències

* ↑ «Single Reviews, James Yuill 'No Surprise'». Channel4.com, 21-01-2008 [Consulta: 26 novembre 2008].
* ↑ Murray, Robin (2009) "Track of the Day 10/12 - James Yuill", Clash, 10 desembre 2009, revisat l'1 gener 2010
* ↑ Wither, Emily (2009) "James Yuill - The MacBeth, London (24/01/2009)", dailymusicguide, 28 gener 2009, revisat l'1 gener 2010
* ↑ Lester, Paul (2008) "New band of the day No 380: James Yuill", The Guardian, 1 setembre 2008, revisat l'1 gener 2010

## Enllaços externs

* James Yuill - Lloc web oficial
# Luitfrid I d'Alsàcia

Liutfrid I (Koenigshoffen, Estrasburg, 700 - 767) fou duc d'Alsàcia de 722 à 767. Era fill d'Adalbert I, primer duc d'Alsàcia, i de Gerlinde de Pfalzel. Havia estat comte de Sundgau i fou el penúltim de la dinastia dels Eticònides. Va donar suport Carles Martell en les lluites pel control dels marges del Rin. Es va casar amb Hiltrudis, amb la que va tenir el futur duc Luitfrid II d'Alsàcia, comte de Sundgau.
# Mamerc (fill de Numa Pompili)

Mamerc (en llatí Mamercus, en grec antic Μάμερκος) va ser, segons una tradició, un dels fills del rei Numa Pompili que va portar aquest nom en record de Mamerc, fill de Pitàgores. Una altra llegenda diu que Mamerc era fill de Mart i de Rea Sílvia.
Sext Pompeu Fest diu que Mamerc era un praenomen entre els oscs, que anomenaven Mamers al déu Mart. Però sembla que Marcius o Mamercus era el nom comú dels endevins indígenes i dels fundadors de noves formes de culte religiós.

## Referències

* ↑ Smith, William (ed.). «Mamercus». A Dictionary of Greek and Roman biography and mythology. [Consulta: 13 maig 2022].
# Karen Grassle

Karen Trust Grassle (Berkeley, Califòrnia, Estats Units, 25 de febrer de 1942) és una actriu estatunidenca, coneguda principalment pel seu paper de Caroline Ingalls, l'esposa d'en Charles Ingalls, personatge interpretat per Michael Landon, a la sèrie de televisió Little House on the Prairie.

## Biografia

Filla de l'amo d'una gasolinera i d'una administradora d'un restaurant, es graduà a l'institut de secundària l'any 1959 i es matriculà a la Universitat de Califòrnia, graduant-se el 1965 en anglès i en art dramàtic. Va rebre llavors una beca per al Royal Academy of Dramatic Art de Londres.

## Feines

El seu primer treball com a actriu a la ciutat de Nova York fou en l'obra The Gingham Tree. El 1974 fou seleccionada pel paper que més tard li proporcionaria una popularitat mundial, l'abnegada mare de la sèrie Little House on the Prairie, que va interpretar fins al 1982.
Després de la finalització de la sèrie, va continuar actuant en teatre, i és cofundadora de la Companyia de Teatre de Santa Fe, de la qual a més és directora artística .
El 1985 protagonitzà la pel·lícula Between the Darkness and the Dawn, al costat d'Elizabeth Montgomery.
Resident a Califòrnia, el 2006 interpretà el paper protagonista de l'obra Driving Miss Daisy al Manitoba Theatre Centre de Winnipeg, Canadà.

## Vida personal

La Karen s'ha casat tres vegades: el seu primer marit fou l'actor Leon Russom. El 1982 es casà de nou després de divorciar-se amb J. Allen Radford, amb qui va adoptar a una nena anomenada, Lily. El 1991 es casà amb Scott T. Sutherland, un metge de qui es va divorciar l'any 2000. Actualment viu a San Francisco amb la seva filla.

## Filmografia

Film and Television roles :
| Any | Títol | Paper | Notes |
| 1977 | Emily, Emily | Terry | |
| 1978 | The President's Mistress | Donna Morton | |
| 1978 | Battered | Susannah Hawks | També guionista |
| 1979 | Crisis in Mid-Air | Betsy Culver | |
| 1979 | Little House Years | Caroline Ingalls | |
| 1981 | Harry's War | Kathy | |
| 1974–82 | Little House on the Prairie | Caroline Ingalls | 182 episodis |
| 1983 | Cocaine: One Man's Seduction | Barbara Gant | |
| 1984 | Little House: The Last Farewell | Caroline Ingalls | |
| 1985 | Between the Darkness and the Dawn | Ellen Foster Holland | |
| 1994 | Wyatt Earp | Mrs. Sutherland | |
| 2012 | Tales of Everyday Magic | Tia Dorothy | |

## Referències

* ↑ «http://www.imdb.com/title/tt0088796/» (en anglès).
* ↑ «http://www.karengrassle.net/Bio.html» (en anglès). Arxivat de l'original el 2015-03-08.

## Enllaços externs

* Karen Grassle - Lloc web oficial
# Kanawha

Kanawha és una població dels Estats Units a l'estat d'Iowa. Segons el cens del 2000 tenia 739 habitants.

## Demografia

Segons el cens del 2000, Kanawha tenia 739 habitants, 309 habitatges, i 194 famílies. La densitat de població era de 142 habitants/km².
Dels 309 habitatges en un 24,6% hi vivien nens de menys de 18 anys, en un 55% hi vivien parelles casades, en un 5,2% dones solteres, i en un 37,2% no eren unitats familiars. En el 34,6% dels habitatges hi vivien persones soles el 22% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,26 i el nombre mitjà de persones que vivien en cada família era de 2,9.
Per edats la població es repartia de la següent manera: un 22,3% tenia menys de 18 anys, un 5,7% entre 18 i 24, un 22,2% entre 25 i 44, un 19,2% de 45 a 60 i un 30,6% 65 anys o més.
L'edat mediana era de 45 anys. Per cada 100 dones de 18 o més anys hi havia 80,5 homes.
La renda mediana per habitatge era de 36.250 $ i la renda mediana per família de 42.031 $. Els homes tenien una renda mediana de 27.273 $ mentre que les dones 20.288 $. La renda per capita de la població era de 18.429 $. Entorn del 2,5% de les famílies i el 5,1% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Kanawha». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 6 agost 2010].
* ↑ «Geographic Comparison Table- Kanawha». American Fact Finder. Oficina del Cens dels Estats Units, 12-01-2010.
# Luitgarda d'Alamània

Luitgarda d'Alamània, nascuda vers 776, morta el 4 de juny de 800 a Tours, fou una aristòcrata de l'època carolíngia, última esposa de Carlemany.

## Biografia

Princesa germànica, és la filla de Luitfrid II de Sundgau i d'Hiltruda de Wormsgau.
Vers el 794 es va casar amb Carlemany, poc després de la defunció de Fastrada de Francònia, la seva precedent esposa. Continua sent tanmateix poc coneguda, i potser el rei va trobar en ella una dona tranquil·la i virtuosa.
Alcuí lloa l'amor de Luitgarda per les cartes; d'ella, diu
| « | A la reina li agrada conversar amb els homes savis i doctes; després dels seus exercicis de devoció, aquest és el seu més estimat passatemps. És plena de complaença per al rei, pietosa, irreprotxable i digna de tot l'amor de tal marit. | » |
A la cort fou honorada fins i tot pels fills de l'emperador. Practica també la caça.
Luitgarda no va donar fills al seu espòs. Va morir el 4 de juny del 800 al monestir de Saint-Martin de Tours, del qual l'abat era Alcuí, en el transcurs d'una gira de Carlemany per Nèustria, precedint el seu viatge a Roma. Hi fou inhumada. La seva tomba es troba sota la torre Carlemany.
El dia mateix de la mort de Luitgarda, Carlemany va signar un diploma fent del monestir de la Celle de Sant Pau de Cormery fundat per Itier, anterior abat de Saint-Martin de Tours, un establiment sufragani de l'abadia de Tours i va fer demanar per Alcuí a Benet d'Aniana, vint-i-dos dels seus monjos per implantar-hi la regla de sant Benet.
Després de la mort de Luitgarda, l'emperador ja no es va casar de nou, però va tenir diverses concubines.

## Enllaços externs

* Luitgarda d'Alamània

## Notes i referències

* ↑ Diccionari de les reines de França, per Christian Bouyer, pàg. 94
* ↑ Adélaïde Celliez Les reines de França, pàgina 149.
* ↑ Christian Bouyer Diccionari de les reines de França, pàgina 94.
* ↑ René Coursault, Història de la Touraine 1980, pàg. 58
* ↑ Darras 18, 85
* ↑ La frase: "Preveient fer perpetuar el record de Luitgarda, Carlemany va fer construir el monestir d'Aniana, el 782, l'un dels més rics establiments d'aquest gènere " no sembla justificat: el 782, és poc probable que Carlemany conegués a Luitgarda.
* ↑ Jean-Baptiste-René Robinet, Diccionari universal de les ciències moral, econòmica, política i..., pàg. 393
* ↑ Émile Amann 22mort+de+luitgarde% 22+concubines&q=% 22mort+de+luitgarde% 22+ Història de l'Església - des dels orígens fins als nostres dies - L'època carolíngia, Bloud i Gay, 1947, volum 6 pàg. 200